**INTERSECTION: INTIMACY AND SEPCTACLE
KRUSTPUNKTS: INTĪMAIS UN ATKLĀTAIS**

*Neklasificējams Prāgas Scenogrāfijas kvadrinnāles projekts pašā Prāgas sirdī*

*Krustpunkts: intīmais un atklātais* ir Prāgas Scenogrāfijas kvadrinnāles 2011 organizatoru un vēl astoņu Eiropas skatuves un vizuālās mākslas organizāciju iniciatīva - starptautiskas kuratoru komandas veidots starpdisciplinārs pilsētvides projekts, kura mērķis ir aplūkot scenogrāfiju kā autonomu mākslas jomu, kas sadarbojas ne tikai ar teātri, bet arī ar kino, modi, fotomākslu, jaunajiem medijiem un arhitektūru.

Projekts *Krustpunkts: intīmais un atklātais* tiks atklāts Prāgas Scenogrāfijas kvadrinnālē 2011. gada jūnijā, kad vecpilsētas laukumā starp Nacionālo teātri, Prāgas operu un slaveno *Laterna Magica* teātra namu tiks izvietoti izraēliešu arhitekta Orena Sagiva darināti 30 koka kubi, kuru iekšpuses dizains imitēs melno skatuves kasti vai balto izstāžu telpu (*black boxes / white cubes*). Katrā kubā strādās cita mākslinieku komanda no dažādām valstīm, piedāvājot savu mākslas darbu – izrādi, izstādi, filmu, skaņdarbu, instalāciju, performanci vai citu norisi. Projekts veidos jaunas mākslinieka un skatītāja attiecības, izvedot laikmetīgo mākslu pilsētas ielās un attīstot urbānās scenogrāfijas tēmu.

Četros kubos savus jaundarbus veidot uzaicināti Latvijas mākslinieki: Monika Pormale, Rolands Pēterkops un Mare Mastiņa (mareunrol‘s), Dace Džeriņa. Vēl projektā piedalās tādi mākslinieki kā Romeo Kasteluči (*Romeo Castellucci*), Jozefs Nadžs (*Josef Nadj*), Anna Fībroka (*Anna Viebrock*), Emilija un Iļja Kabakovi (*Emilia & Ilya Kabakov*), Brets Beilijs (*Brett Bailey*), un daudzi citi. Latvija ir vienīgā valsts, kuru projektā pārstāv veseli četri mākslinieki.

Teatrālie modes mākslinieki **Rolands Pēterkops** un **Mārīte Mastiņa**, kas pazīstami kā modes tandēms ***mareunrol’s***, radīs miniatūru leļļu, tērpu, gaismas un skaņas ainu sekvenci "Kaimiņs / Kustība bez nosaukuma", māksliniece **Dace Džeriņa** piedāvās interaktīvu dejas soļu apgūšanas iespēju projektā „Ceļojošais deju skolotājs”, bet scenogrāfe **Monika Pormale** veidos divas instalācijas “Eksponāts Nr.10” un “Eksponāts Nr.17” - viena būs veltījums gaistošajam cilvēku attiecību siltumam, apspēlējot jau agrākos Pormales darbos pazīstamo apskaušanās motīvu, bet otrā kubā tiks izveidots scenogrāfa darbnīcas fragments, kurā skatītāji varēs vērot mākslinieka roku darbu, veidojot skatuves maketu – tā būs "gulbja dziesma" aizejošajām mākslinieka - amatnieka prasmēm.

Mākslinieku duets Mārīte Mastiņa un Rolands Pēterkops savu kopdarbību aizsāka 2002. gadā, kad tika radīts zīmols *mareunrol’s*. Modes mākslinieku darbu pamatideja ir „izaicināt“ tērpu klasiskās konstrukcijas un tēlus. Mākslinieki aktīvi strādā modes jomā, tāpat ir veidojuši kostīmus vairākām izrādēm Latvijas teātros sadarbībā ar Gati Šmitu, Regnāru Vaivaru, Andreju Žagaru, un 2010. gada vasarā piedāvājuši skatītājiem brīnišķīgu pilsētvides instalāciju “Hotel Eden”. 2009. gadā mākslinieki apliecināja savu talantu starptautiskā arēnā, uzvarot īpaši prestižajā Starptautiskajā modes un fotogrāfijas festivālā Jērā, kas ir lielākā starptautiskā atzinība, ko līdz šim saņēmis kāds no Latvijas modes māksliniekiem. Mārītes Mastiņas un Rolanda Pēterkopa projekts Prāgā ļaus māksliniekiem izpausties daudz plašākā amplitūdā un gūt jaunu radīšanas pieredzi.

Monika Pormale ir viena no neparastākajām un radošākajām latviešu jaunās paaudzes māksliniecēm, kas ir vienlīdz spēcīga dažādās mākslas jomās – scenogrāfijā, instalācijā, performancē, fotogrāfijā, video. Viņas interešu sfērā ir tādas tēmas kā realitātes un iestudētu situāciju pretnostatījums, stereotipu un anonimitātes deformēta uztvere un attiecības. Pormale piedalījusies daudzos laikmetīgās mākslas projektos gan Latvijā, gan ārvalstīs. Viņas pazīstamākie darbi ir 1999. gadā kopā ar mākslinieku Gintu Gabrānu veidotais projekts „Rīgas iepazīšanās birojs”, kas ieguva Latvijas Mākslinieku savienības balvu un tika izstādīts daudzās Eiropas galerijās un muzejos, kā arī Starptautiskās sieviešu mākslas dienas „Sestais elements” kopā ar Katrīnu Neiburgu. Pēdējos gados māksliniece aktīvi pievērsusies scenogrāfijai. Kopš 2000. gada viņu vieno cieša sadarbība ar Rīgas Jaunā teātra režisoru Alvi Hermani, ar kuru kopā veidotas daudzas izrādes ne vien Rīgā, bet arī Ķelnē, Cīrihē, Berlīnē un Maskavā. 2007. gadā Monika Pormale pārstāvēja Latviju tās nacionālajā ekspozīcijā Prāgas Scenogrāfijas kvadrinnālē, bet 2011. gadā ir uzaicināta darboties Prāgas kvadrinnāles starptautiskajā žūrijā.

Dace Džeriņa ir absolvējusi Latvijas Mākslas akadēmijas Vizuālās komunikācijas nodaļu. Mākslinieces darbības jomas ir scenogrāfija, instalācija, videoinstalācija, datorgrafika. Projekts „Ceļojošais deju skolotājs”, kas tiks izstādīts projektā „Krustpunkts: intīmais un atklātais” pirmo reizi publikai tika piedāvāts pilsētvides festivālā „Re:Publica”, ko 2003. gadā rīkoja Laikmetīgās Mākslas centrs.

Mūsu mākslinieku darbi pēc pirmizrādes Prāgā ceļos uz festivāliem Latvijā, Itālijā, Slovākijā un citur.

Informācija: www.intersection.cz

Projekta kuratore Latvijā:

Gundega Laiviņa, Latvijas Jaunā teātra institūts

67228477, gundega@theatre.lv; www.theatre.lv